LIETUVOS ARCHITEKTŲ RŪMŲ

STATUTAS

1.  BENDROSIOS NUOSTATOS

1.1. Lietuvos architektų rūmai (toliau Rūmai) - yra ribotos civilinės atsakomybės viešasis juridinis asmuo, savanoriškumo pagrindu vienijantis diplomuotus architektus-fizinius asmenis, atestuotus Lietuvos Respublikos teisės aktų nustatyta tvarka. 

1.2. Rūmai savo veikloje vadovaujasi Lietuvos Respublikos Konstitucija, Lietuvos Respublikos Civiliniu kodeksu, Lietuvos Respublikos Architektų rūmų įstatymu, Lietuvos Respublikos asociacijų įstatymu, kitais įstatymais, Lietuvos Respublikos Vyriausybės nutarimais ir kitais teisės aktais bei šiuo Statutu.

1.3. Rūmai turi savo sąskaitą banke, antspaudą su savo pavadinimu, emblemą ir kitą reikiamą atributiką.

1.4. Rūmai už savo prievoles atsako visu jiems priklausančiu turtu, bet jie neatsako už savo narių prievoles, o nariai neatsako už Rūmų prievoles.

1.5. Rūmų teisinė forma - asociacija.

1.6. Rūmų pavadinimas yra Lietuvos architektų rūmai.

1.7. Rūmų centrinės buveinės adresas yra Kalvarijų g.1, Vilnius, Lietuvos Respublika.

1.8. Rūmų veikla yra neterminuota.

1.9. Rūmų finansiniai metai yra kalendoriniai metai.

2. RŪMŲ VEIKLOS TIKSLAI IR UŽDAVINIAI

2.1 Rūmų steigimo tikslas - užtikrinti architektūrinės veiklos skaidrumą, projektavimo darbų kokybę.

2.2 Rūpintis architektų atestavimo, kvalifikacijos pripažinimo ir profesinės kvalifikacijos kėlimo, profesinės stebėsenos klausimais.

2.3 Dalyvauti ekspertu teismuose ir kitose institucijose architektų profesinės veiklos klausimais.

2.4       Spręsti kitus su architektūra ir urbanistika susijusius klausimus.
2.5      Rūmai įgyvendina šiuos uždavinius:

2.5.1   Vyriausybės ar jos įgaliotos institucijos nustatyta tvarka atestuoja architektus, sprendžia užsienio architektų diplomų pripažinimo ir kitus klausimus, susijusius su leidimu verstis architekto profesine veikla Lietuvoje bei išvykimu dirbti į kitą valstybę, atlieka kitas su šiais klausimais susijusias funkcijas ir pareigas;

2.5.2   Vyriausybės ar jos įgaliotos institucijos nustatyta tvarka tvarko atestuotų architektų sąrašą;

2.5.3   Profesinės etikos kodekse nustato architektų profesinės etikos taisykles ir prižiūri, kaip jų laikomasi;

2.5.4    vykdo architektūrinės veiklos stebėseną;

2.5.5    organizuoja Rūmų narių kvalifikacijos kėlimą;

2.5.6   atlieka eksperto funkcijas architektūros, miestų planavimo ir teritorijų planavimo klausimais; 

2.5.7    rengia teisės aktų, reglamentuojančių architektūrinę, urbanistinę ir teritorijų 

          planavimo veiklą, projektus;

2.5.8    rūpinasi savo narių profesinės veiklos draudimo klausimais;

2.5.9    atlieka kitas teisės aktų nustatytas funkcijas.

2.6      Rūmai turi teisę:

2.6.1   atstovauti savo narių profesiniams interesams ir juos ginti;

2.6.2   teikti pasiūlymus dėl galiojančių teisės aktų keitimo;

2.6.3   dalyvauti sprendžiant architektų ir miestų planuotojų formaliojo ir neformaliojo  švietimo klausimus;

2.6.4   dalyvauti sprendžiant architektūrinės veiklos gerinimo klausimus;

2.6.5   organizuoti visuomenės švietimą;

2.6.6   bendradarbiauti su valstybės, savivaldos institucijomis, kūrybinėmis, profesinėmis ir kitomis šalies bei užsienio organizacijomis;

2.6.7   nagrinėti kliento ir architekto ar architektų tarpusavio profesinius nesutarimus;

2.6.8  savo funkcijoms atlikti samdyti ekspertus, sudaryti laikinas darbo grupes, komisijas, kitus organus;

2.6.9   verstis įstatymų nedraudžiama ūkine komercine veikla, kuri yra neatsiejamai susijusi su jų veiklos tikslais;

2.6.10  steigti filialus ir atstovybes Lietuvos Respublikoje ir kitose valstybėse. Rūmų filialų ar atstovybių funkcijos ir uždaviniai nustatomi Rūmų statute; 

2.6.11 dalyvauti ekspertu architektų profesinės veiklos klausimais teismuose ir kitose institucijose;

2.6.12 siekiant architektūros projektų kokybės, rekomenduoti architektūrinio projektavimo įkainių dydžius;

2.6.13 įgyvendinti kitas Rūmų statute numatytas teises.

3.  RŪMŲ NARIŲ TEISĖS IR PAREIGOS, NAUJŲ NARIŲ PRIĖMIMO, IŠSTOJIMO IR PAŠALINIMO IŠ RŪMŲ TVARKA

3.1     Nuolatiniais Rūmų nariais gali būti Lietuvoje atestuoti ir nuolat Lietuvos Respublikoje gyvenantys architektai, taip pat architektai, atestuoti ir gyvenantys kitose Europos Sąjungos ir Europos ekonominės erdvės valstybėse.

3.2     Laikinaisiais  Rūmų nariais gali būti šio straipsnio 1 dalyje nenurodytų užsienio 

          valstybių piliečiai, turintys teisę verstis architekto praktika, projektuojantys  Lietuvos Respublikoje, tačiau nuolat Lietuvoje negyvenantys.

3.3   Specialiaisiais Rūmų nariais gali būti asmenys, savo darbais prisidėję prie architektūros mokslo ar architektūrinės veiklos plėtros, savivaldybių vyriausieji architektai, diplomuoti, tačiau neatestuoti architektai.

3.4  Narystės Rūmuose sąlygos ir tvarka (įstojimas, narystės sustabdymas, išstojimas, pašalinimas ir kita) numatomi Rūmų statute. 

3.5      Narystės suteikimas ir nutraukimas:

3.5.1  nuolatinė narystė Rūmuose prasideda, kai Rūmų taryba, gavusi architekto prašymą, priima sprendimą suteikti jam nuolatinę narystę Rūmuose, Vyriausybės ar jos įgaliotos institucijos nustatyta tvarka suteikus architekto kvalifikacijos atestatą bei įtraukus į atestuotų architektų sąrašą;
3.5.2  nuolatinė narystė Rūmuose nutraukiama, nepratęsus kvalifikacijos atestato galiojimo termino arba jį panaikinus;  

3.5.3  laikinoji narystė prasideda, kai Rūmų taryba, gavusi architekto prašymą, priima sprendimą  suteikti jam laikinąją narystę Rūmuose  bei įtraukus į  laikinųjų narių sąrašą; ir baigiasi:

a) kai pateikiamas raštiškas laikinojo nario prašymas;

b) Rūmų tarybos sprendimu, pagal kurį Rūmai nebepripažįsta laikinojo nario kvalifikacijos atestato, gauto užsienyje;

c) Rūmų tarybos sprendimu, dėl laikinojo nario įsipareigojimų nevykdymo; 

3.5.4   specialioji narystė prasideda, kai Rūmų taryba, gavusi asmens prašymą, priima sprendimą suteikti asmeniui specialiąją narystę Rūmuose bei įtraukus į specialiųjų narių sąrašą; ir baigiasi:

a) kai pateikiamas raštiškas specialiojo nario prašymas;

b) Rūmų tarybos sprendimu, dėl  specialiojo nario įsipareigojimų nevykdymo. 

3.6 Rūmų nuolatinis narys turi šias teises:

3.6.1   rinkti ir būti išrinktam į Rūmų valdymo organus;

3.6.2   dalyvauti ir balsuoti Rūmų statuto nustatyta tvarka;

3.6.3   rekomenduoti naujus narius;

3.6.4   asmeniškai dalyvauti, svarstant jo veiklą ir elgesį;

3.6.5   susipažinti su Rūmų dokumentais ir gauti visą informaciją apie Rūmų  veiklą,   Rūmų tarybos darbą ir jos nutarimus, teikti pasiūlymus, pareiškimus ir gauti atsakymus į juos;

3.6.6   apskųsti teismui Rūmų valdymo ir kitų organų sprendimus;

3.6.7   naudotis Rūmų teisinėmis ir kitokiomis paslaugomis;

3.6.8   dalyvauti Rūmų veikloje, teikti pastabas ir pasiūlymus dėl Rūmų veiklos;

3.6.9   išstoti iš Rūmų, apie tai pranešus raštiškai. 

3.7      Laikinasis Rūmų narys turi visas nuolatinio nario pareigas ir teises, išskyrus šio Statuto 3.6.1, 3.6.2, 3.6.3 punktuose nurodytas teises.

3.8     Specialusis Rūmų narys turi visas nuolatinio nario pareigas ir teises, išskyrus šio Statuto  3.6.1,3.6.2,3.6.3 punktuose nurodytas teises.

3.9      Nuolatinio Rūmų nario pareigos:

3.9.1   laikytis Rūmų statuto ir profesinės etikos kodekso nuostatų;

3.9.2   dalyvauti Rūmų narių susirinkimuose;

3.9.3   mokėti nario mokestį;
3.9.4   vykdyti privalomus Rūmų valdymo ar kitų organų nurodymus;

3.9.5  teikti informaciją apie savo, kaip architekto, veiklą, kaip yra numatyta Rūmų statute;

3.9.6  naudoti vardinį Rūmų nario antspaudą nustatyta tvarka. Antspaudo naudojimo tvarką nustato ir tvirtina Rūmų taryba;

3.9.7   vykdyti kitas pareigas, kurias nustato Rūmų statutas;

3.10   Laikinasis Rūmų narys turi visas nuolatinio nario pareigas, išskyrus 3.9.6 p. nurodytą pareigą.

3.11   Specialusis Rūmų narys turi visas nuolatinio nario pareigas, išskyrus  3.9.6 p. nurodytą pareigą.

3.12  Už Rūmų statuto, profesinės etikos kodekso pažeidimus, taip pat, už nario mokesčio nesumokėjimą du kartus iš eilės, Rūmų narys gali būti pašalintas iš Rūmų. Sprendimas dėl nario pašalinimo iš Rūmų priimamas Rūmų tarybos  posėdyje atviru balsavimu, 3/4 balsų dauguma. 

3.13  Pašalintas iš Rūmų narys gali apskųsti Rūmų tarybos sprendimą Rūmų profesinės etikos tarybai ir prašyti narystę atstatyti. Rūmų profesinės etikos taryba narystę gali atstatyti, kai už tokį sprendimą slaptai balsuoja daugiau kaip 1/2 Rūmų profesinės etikos tarybos narių. Pašalintas narys turi teisę vėl stoti į Rūmus, praėjus trejiems metams nuo pašalinimo dienos, pagal Statute nurodytą stojimo tvarką.

3.14   Iš Rūmų narių išstojama nariui pateikus pareiškimą Rūmų tarybai. Išstojęs narys turi teisę vėl stoti į Rūmus, pateikęs prašymą Rūmų tarybai.

3.15  Išstojusiam arba pašalintam Rūmų nariui įnašai negrąžinami. Išstojęs arba pašalintas Rūmų narys privalo padengti Rūmams visus įsiskolinimus bei grąžinti Rūmų turtą, esantį jo žinioje.

3.16   Sprendimus dėl specialiųjų narių priėmimo priima Rūmų taryba 2/3 balsų dauguma. 

3.17   Rūmų nariu tampama Rūmų tarybai priėmus teigiamą sprendimą ir įtraukus asmenį į nuolatinių, specialiųjų ar laikinųjų rūmų narių sąrašus.

4.  RŪMŲ NARIO MOKESČIO MOKĖJIMO TVARKA

4.1    Nuolatiniai, specialieji ir laikinieji Rūmų nariai privalo nuolatos ir laiku mokėti   kasmetinį nario mokestį, kurio dydį nustato Rūmų susirinkimas. 
4.2 Rūmų narių mokesčio mokėjimo tvarką nustato Rūmų taryba.

5. RŪMŲ LĖŠŲ NAUDOJIMAS BEI RŪMŲ VEIKLOS KONTROLĖS TVARKA

5.1. Rūmų nuosavybės teise gali priklausyti pastatai, transporto priemonės, įrenginiai ir kitas jų Statute numatytai veiklai reikalingas turtas, kuris gali būti įgytas  iš 5.3 pastraipoje nustatytų pajamų šaltinių.

5.2. Rūmai turi atsiskaitomąją ir valiutinę sąskaitas Lietuvos Respublikoje įregistruotose bankų įstaigose.

5.3. Rūmų lėšas sudaro:

5.3.1. nario mokesčiai ir tiksliniai įnašai;

5.3.2. valstybės ir savivaldybių biudžetų lėšos, skirtos specialioms programoms vykdyti; programoms vykdyti; 
5.3.3. pajamos už nuomojamą turtą;

5.3.4. fizinių ir juridinių asmenų neatlygintinai perduotos lėšos ir turtas;

5.3.5. palikimai, pagal testamentą tenkantys Rūmams;

5.3.6. kredito įstaigų palūkanos, mokamos už tose įstaigose saugomas lėšas;

5.3.7.  kitos teisėtai įgytos lėšos.

5.4     Rūmams leidžiama nuosavybės ar bet kokiomis kitomis teisėmis valdomą turtą ir lėšas perleisti, užtikrinti juo prievolių įvykdymą ar kitaip apriboti savo valdymo, naudojimo ir disponavimo teises į jį tik tuo atveju, kai tuo siekiama įgyvendinti Rūmų statute nustatytus veiklos tikslus (įskaitant ir labdaros, ir paramos tikslus, nustatytus Statute pagal Labdaros ir paramos įstatymą).

5.5     Rūmams draudžiama:

5.5.1 neatlygintinai perduoti Rūmų turtą nuosavybėn Rūmų nariui, valdymo ir kolegialių organų nariui, Rūmų darbo sutarties pagrindu dirbančiam asmeniui ar su jais susijusiam asmeniui, ar trečiajam asmeniui, išskyrus labdaros ar paramos tikslus, nustatytus Statute pagal Labdaros ir paramos įstatymą;

5.5.2  mokėti Rūmų steigėjui ar nariui išmokas iš pelno dalies ar perduoti likviduojamų Rūmų turto dalį, viršijančią stojamąjį nario įnašą ar mokestį;

5.5.3  steigti juridinį asmenį, kurio civilinė atsakomybė už juridinio asmens prievoles yra neribota, arba būti jo dalyviu;

5.5.4  Rūmų turtą ir lėšas, įskaitant pelną, jokia forma, išskyrus labdarą ir paramą pagal Labdaros ir paramos įstatymą, skirstyti Rūmų ir (ar) jos valdymo organų nariams, Rūmuose darbo sutarties pagrindu dirbantiems asmenims, išskyrus atvejus, kai yra mokamas darbo užmokestis, kitos su darbo teisiniais santykiais susijusios išmokos ir kai autorinės sutarties pagrindu mokamas autorinis atlyginimas, atlyginama už suteiktas paslaugas ar parduotas prekes; 

5.5.5  suteikti paskolas, įkeisti Rūmų turtą (išskyrus atvejus, kai turtas įkeičiamas Rūmų prievolėms užtikrinti), garantuoti, laiduoti ar kitaip užtikrinti kitų asmenų prievolių įvykdymą. Ši nuostata netaikoma, kai skolinamasi iš kredito įstaigų ir kai Lietuvos Respublikos tarptautinės sutartys arba Lietuvos Respublikos įstatymai, ar jų pagrindu priimti kiti teisės aktai numato kitaip;

5.5.6  skolintis pinigų iš Rūmų nario ar su juo susijusio asmens ir mokėti palūkanas. Ši nuostata netaikoma, kai skolinamasi iš kredito įstaigų; 

5.5.7  skolintis iš kitų asmenų, mokant neprotingai dideles palūkanas; 

5.5.8  pirkti prekes ir paslaugas už akivaizdžiai per didelę kainą, išskyrus atvejus, kai tokiu būdu yra suteikiama labdara asmeniui, kuris pagal Labdaros ir paramos įstatymą yra labdaros gavėjas;

5.5.9  parduoti Rūmų turtą už akivaizdžiai per mažą kainą, išskyrus atvejus, kai tokiu būdu yra suteikiama labdara asmeniui, kuris pagal Labdaros ir paramos įstatymą yra labdaros gavėjas.

5.6     Rūmai pinigus, gautus kaip paramą, taip pat kitus negrąžintinai gautus pinigus ir kitą turtą naudoja juos davusio asmens nurodytiems tikslams, jeigu asmuo tokius tikslus nurodė. Rūmai šiuos gautus pinigus privalo laikyti atskiroje sąskaitoje, taip pat sudaryti išlaidų sąmatą, jei tai numatyta teisės aktuose arba pinigus davęs asmuo to reikalauja. Rūmai negali priimti pinigų ar kito turto, jei duodantis asmuo nurodo juos naudoti kitiems, negu Rūmų statute yra nustatyta, tikslams.

5.7     Rūmų ūkiniams metams pasibaigus finansinę veiklą (lėšų ir pajamų naudojimą)  tikrina nepriklausomas auditorius ar revizorius. Auditorių ar revizorių skiria Revizijos komisija.  

5.8     Rūmų pirmininkas per 4 mėnesius nuo finansinių metų pabaigos turi parengti ir pateikti Rūmų susirinkimui kiekvienų praėjusių finansinių metų Rūmų veiklos ataskaitą. Ši ataskaita yra vieša. Rūmų veiklos ataskaitoje turi būti nurodyta:

5.8.1   informacija apie Rūmų veiklą įgyvendinant jų Statute nustatytus veiklos tikslus;

5.8.2   Rūmų narių skaičius finansinių metų pabaigoje;

5.8.3   Rūmų metinė finansinė atskaitomybė;

5.8.4   samdomų Rūmų darbuotojų skaičius finansinių metų pabaigoje.

5.9      Rūmų veiklos ataskaitoje gali būti ir kita informacija, kurią nustato visuotinis narių susirinkimas.

5.10    Revizijos komisijos sprendimu nepriklausomas auditorius ar revizorius gali atlikti finansinius-buhalterinius patikrinimus bei artimiausiame Revizijos komisijos  susirinkime pranešti apie patikrinimo rezultatus.

6. RŪMŲ VALDYMAS

6.1.    Rūmai įgyja civilines teises, prisiima civilines pareigas ir jas įgyvendina per  savo valdymo organus. 

6.2. Rūmų organai yra:

6.2.1 Rūmų narių susirinkimas; 
6.2.2 Rūmų kolegialus valdymo organas yra Rūmų taryba;
6.2.3 Rūmų vienasmenis valdymo organas yra Rūmų pirmininkas;
6.2.5   Rūmų revizijos komisija;
6.2.4 profesinės etikos taryba. 

6.2.5 architektų profesinio atestavimo komisija;
                        7.RŪMŲ NARIŲ SUSIRINKIMAS

7.1.    Rūmų narių susirinkimas yra aukščiausiasis Rūmų organas. 

7.2.    Rūmų narių susirinkimas turi teisę:

7.2.1   keisti Rūmų statutą;

7.2.2   priimti ir keisti Profesinės etikos kodeksą;

7.2.3   nustatyti Rūmų nario mokesčio dydį;

7.2.4   rinkti Rūmų tarybą; 

7.2.5  rinkti ir atleisti Rūmų vadovą – Rūmų pirmininką, nustatyti jo darbo sutarties būtinąsias ir privalomas sąlygas (darbo funkcijas ir darbo apmokėjimą). Kitas darbo sutarties su Rūmų pirmininku sąlygas nustato, darbo sutarties sudarymą ir nutraukimą įformina Rūmų narių susirinkimo įgaliotas asmuo;

7.2.6  siūlyti atstovus į Architektų profesinio atestavimo komisiją, sudaryti Profesinės etikos komisiją, Revizijos komisiją, kitus Rūmų organus, numatytus Rūmų statute; 

7.2.7  priimti sprendimus dėl Rūmų pertvarkymo ir pabaigos (reorganizavimo ar likvidavimo);

7.2.8   numatyti pagrindines Rūmų veiklos kryptis, formuluoti Rūmų uždavinius;

7.2.9   tvirtinti pirmininko ir Rūmų tarybos metines ataskaitas, Rūmų metinę finansinę atskaitomybę;

7.2.10 tvirtinti Rūmų revizijos komisijos ir Rūmų profesinės  etikos tarybos ataskaitas;
7.3     Rūmų narių susirinkime sprendžiamojo balso teisę turi visi Rūmų nariai. Vienas narys Rūmų narių susirinkime turi vieną balsą.

7.4    Rūmų narių susirinkimas gali priimti sprendimus, kai jame dalyvauja daugiau kaip ½ Rūmų narių. Rūmų narių susirinkimo sprendimas, išskyrus 7.2.1 ir 7.2.7 punktuose nurodytus  sprendimus ir tuos atvejus, kai renkami kolegialių organų nariai, laikomas priimtu, kai už jį gauta daugiau balsavimo metu dalyvaujančių narių balsų „už“ negu „prieš“ (asmenys, balsuodami susilaikę, neskaičiuojami, tai yra, jie laikomi balsavimo metu nedalyvavusiais asmenimis). 7.2.1 ir 7.2.7 punktuose nurodytiems sprendimams priimti reikia ne mažiau kaip 2/3 susirinkime dalyvaujančių Rūmų narių balsų.

7.5    Jeigu Rūmų narių susirinkime nėra kvorumo, Rūmų statuto  nustatyta tvarka turi būti šaukiamas pakartotinis Rūmų narių susirinkimas, kuris turi teisę priimti sprendimus neįvykusio susirinkimo darbotvarkės klausimais, nesvarbu, kiek susirinkime dalyvavo Rūmų narių.
7.6    Rūmų narių susirinkimas gali būti šaukiamas teismo sprendimu,jei jis nebuvo sušauktas Rūmų statuto nustatyta tvarka ir dėl to į teismą kreipėsi Rūmų narys ar valdymo organas.

7.7     Rūmų narių susirinkimas šaukiamas Statuto nustatyta tvarka.

8.  RŪMŲ NARIŲ SUSIRINKIMO SUŠAUKIMO TVARKA
8.1      Eilinis Rūmų susirinkimas yra šaukiamas Rūmų tarybos sprendimu kartą per metus, ne vėliau kaip per keturis mėnesius nuo finansinių metų pabaigos.

8.2      Rūmų narių susirinkimas šaukiamas, pranešant Rūmų nariams raštu ir skelbiant viešai, ne vėliau kaip prieš 15 dienų ir ne anksčiau kaip prieš 30 dienų. Apie pakartotinį susirinkimą pranešama tuo pat būdu, ne vėliau kaip prieš 7 dienas ir ne anksčiau kaip prieš 15 dienų.
9. RŪMŲ TARYBOS TEISĖS IR PAREIGOS

9.1     Rūmų taryba yra Rūmų valdymo organas.
9.2.   Rūmų tarybą renka Rūmų narių susirinkimas. Rūmų tarybos sudėtį, jos narių rinkimo ir atšaukimo tvarką nustato Statutas. 

9.3.   Be Civilinio kodekso ir Asociacijų įstatymo valdymo organui priskirtų funkcijų, Rūmų taryba:

9.3.1   šaukia Rūmų narių susirinkimą;

9.3.2   priima sprendimus dėl asmens įrašymo į Rūmų narių sąrašą ir išbraukimo iš jo, tvarko Rūmų narių sąrašą, iš tarybos narių renka Rūmų tarybos pirmininką;

9.3.3   užtikrina informacijos apie Rūmų veiklą viešumą ir prieinamumą;

9.3.4   nustato Rūmų narių kvalifikacijos kėlimo tvarką;

9.3.5   nustato nario mokesčio mokėjimo tvarką;

9.3.6   tvirtina Rūmų revizijos komisijos darbo tvarkos nuostatus.
9.4      Rūmų taryba turi teisę:

9.4.1   gauti iš Rūmų narių informaciją, susijusią su jų, kaip architektų, praktika;

9.4.2   dalyvauti rengiant  teisės aktų, reglamentuojančių architektų veiklą, projektus;

9.4.3   Rūmų taryba gali turėti ir kitų Rūmų statute nustatytų funkcijų ir teisių. 

9.5     Rūmų taryba sudaroma iš Rūmų narių susirinkimo nustatyto narių skaičiaus 3 metų kadencijai. Rūmų taryba sudaroma šia tvarka:

9.5.1   Rūmų susirinkime nustatomas Rūmų tarybos narių skaičius vienai kadencijai;

9.5.2  išrenkamas Rūmų pirmininkas, kuris kartu tampa ir Rūmų tarybos nariu - Tarybos pirmininku. 

9.5.3  Rūmų tarybos nariai renkami slaptu balsavimu iš pasiūlytų Rūmų nuolatinių narių. Išrinktais laikomi daugiausia balsų surinkę kandidatai.

          Į balsavimo biuletenį turi būti įtraukta daugiau kandidatų, nei yra laisvų Rūmų tarybos narių vietų.

          Tie patys asmenys Rūmų tarybos nariais gali būti skiriami ir/arba renkami ne  daugiau kaip dviems kadencijoms iš eilės.

9.6      Rūmų tarybos susirinkimai šaukiami reikalui esant, bet ne rečiau kaip 1 kartą per 3 mėnesius. Taryba turi teisę spręsti klausimus ir priimti sprendimus, jeigu Susirinkime dalyvauja daugiau kaip 1/2 jos narių. Sprendimai priimami paprasta balsų dauguma, išskyrus Statute nurodytus atvejus.  Rūmų Tarybos nutarimai siunčiami Rūmų filialams ir atstovybėms.

9.7  Netinkamai atliekantis savo pareigas ir/arba pažeidęs Rūmų statutą, reglamentus, kitus vidaus dokumentus, profesinę etiką Rūmų pirmininkas, Tarybos narys, Revizijos komisijos narys, Profesinės etikos komisijos narys, paprasta susirinkimo  balsų dauguma gali būti atstatydintas iš pareigų kadencijai nepasibaigus. 

10.RŪMŲ VADOVO – RŪMŲ PIRMININKO TEISĖS IR PAREIGOS, KADENCIJOS TRUKMĖ, RINKIMO TVARKA

10.1       Rūmų vadovas – Rūmų pirmininkas (toliau – Rūmų pirmininkas) yra Rūmų   valdymo organas, renkamas Rūmų narių susirinkimo.
10.2       Rūmų pirmininkas:

10.2.1    organizuoja juridinio asmens veiklą;

10.2.2    šaukia ir organizuoja Rūmų narių susirinkimą;

10.2.3    priima ir atleidžia iš darbo Rūmų darbuotojus;
10.2.4 atstovauja Rūmams santykiuose su kitais asmenimis ir sudaro su jais  sutartis; 

10.2.5  įstatymų nustatyta tvarka teikia duomenis Juridinių asmenų registrui ir  pranešimus Rūmų nariams apie esminius įvykius, užtikrina informacijos apie Rūmų veiklą viešumą ir prieinamumą;

10.2.6   organizuoja Rūmų narių kvalifikacijos kėlimą;

10.2.7  vadovauja Rūmams ir atstovauja jų interesams viešosios valdžios institucijose, teismuose, santykiuose su fiziniais ir juridiniais asmenimis,   laikydamasis šio Statuto, Rūmų susirinkimo sprendimų ir Tarybos nutarimų;

10.2.8   šaukia Rūmų tarybos susirinkimus ir atsiskaito už savo veiklą;

10.2.9   atsako už viešos informacijos paskelbimą;

10.2.10 pasirašo dokumentus Rūmų vardu;
10.2.11 tvarko Rūmų turtą ir finansus, Rūmų narių apskaitą ir veiklos dokumentus;
10.2.12 teikia Rūmų ir Rūmų tarybos veiklos ataskaitas Rūmų susirinkimui;
10.2.13 parengia ir teikia Rūmų susirinkimui kiekvienų praėjusių finansinių metų Rūmų veiklos ataskaitą. Rūmų susirinkimui įvertinus Rūmų tarybos veiklą neigiamai, taryba atsistatydina. Įvertinus Pirmininko veiklą neigiamai, Pirmininkas privalo atsistatydinti;
10.2.14 sandorius dėl Rūmų nekilnojamojo turto pardavimo, jo kapitalinio remonto, turto ilgalaikės nuomos ar panaudos, sandorius dėl turto apsunkinimo hipoteka, įkeitimo, laidavimo ar garantavimo juo trečiųjų asmenų prievolių įvykdymą, sandorius dėl Rūmų turto įnešimo į jungtinę veiklą su trečiaisiais asmenimis, sandorius dėl turto įnešimo už kitų juridinių asmenų dalis, pajus ar akcijas Rūmų pirmininkas sudaro  tik gavęs išankstinį rašytinės formos Rūmų tarybos narių sprendimą, priimtą ne mažesne kaip 2/3 balsų dauguma;
10.2.15 Rūmų pirmininkas skiria Rūmų įsteigtų juridinių asmenų vadovus. Įsakymas dėl šių vadovų skyrimo įsiteisėja nuo Rūmų tarybos patvirtinimo;
10.2.16 Rūmų pirmininkas be atskiro įgaliojimo atstovauja Rūmų interesams santykiuose su juridiniais asmenimis, kuriuose Rūmai yra dalyvis. Rūmų pirmininkas privalo vykdyti Rūmų tarybos nutarimus dėl dalyvio teisių įgyvendinimo šiuose juridiniuose asmenyse.

10.3      Rūmų pirmininkas turi teisę:

10.3.1   gauti iš Rūmų narių informaciją, susijusią su Rūmų veikla;

10.3.2   dalyvauti rengiant teisės aktų, reglamentuojančių architektų profesinę veiklą, projektus;

10.3.3   Rūmų pirmininkas gali turėti kitų Rūmų statute nustatytų funkcijų ir teisių.

10.4     Rūmų pirmininkas yra renkamas 3 metų kadencijai Rūmų susirinkime, slaptu    balsavimu, iš Rūmų nuolatinių narių. Į Rūmų pirmininkus pasiūlytas kandidatas įrašomas į rinkimo biuletenį, jei už tai balsuoja ne mažiau kaip 1/10 visuotiniame susirinkime dalyvaujančių nuolatinių narių. 

11. RŪMŲ  FILIALŲ IR ATSTOVYBIŲ STEIGIMO BEI JŲ VEIKLOS NUTRAUKIMO TVARKA

11.1      Rūmai gali turėti filialus ir atstovybes Lietuvos Respublikoje ir užsienyje. Jų struktūrą tvirtina Rūmų taryba.Rūmų filialai vykdo Rūmų funkcijas tam tikroje teritorijoje. Rūmų atstovybės atstovauja Rūmus užsienio šalyse.

11.2      Rūmų filialai  ir atstovybės gali būti steigiami ar panaikinami Rūmų susirinkimo sprendimu, teikiant Rūmų tarybai. Rūmų tarybos teikimas priimamas 2/3 balsų Tarybos narių dauguma.

11.3      Rūmų filialų ir atstovybių veikla gali būti nutraukta Rūmų susirinkimo sprendimu.

12. RŪMŲ REVIZIJOS KOMISIJOS FUNKCIJOS IR TEISĖS 
12.1      Rūmų revizijos komisija renkama 3 metų kadencijai Rūmų susirinkime iš trijų narių.

12.2      Revizijos komisija renka iš savo tarpo Revizijos komisijos pirmininką, pirmininko pavaduotoją, sekretorių.

12.3      Revizijos komisija prižiūri, kaip laikomasi Rūmų Statuto, atlieka finansinės ir ūkinės veiklos kontrolę, turi teisę ir tarp Rūmų susirinkimų privalo tikrinti Rūmų bei visų jos padalinių, fondų, viešųjų įstaigų, įmonių finansinę-ūkinę veiklą, apie pažeidimus praneša Rūmų tarybai; Revizijos komisijos pirmininkas stebėtojo teisėmis gali dalyvauti Rūmų tarybos posėdžiuose.

12.4      Revizijos komisijos nariai negali būti išrinkti į kitus Rūmų valdymo organus.

12.5      Revizijos komisija veikia pagal Rūmų tarybos patvirtintus nuostatus.

12.6      Revizijos komisija atsiskaito Rūmų susirinkimui, pateikia metinės finansinės atskaitomybės patikrinimo ataskaitą. 

13. RŪMŲ PROFESINĖS ETIKOS TARYBOS  FUNKCIJOS IR TEISĖS  

13.1      Rūmų profesinės etikos taryba yra Rūmų organas, kuris, vadovaudamasis Rūmų statutu, Architektų profesinės etikos kodeksu ir savo veiklos nuostatais, nagrinėja Rūmų narių drausmės bylas dėl Architektų profesinės veiklos etikos kodekso pažeidimų. 

13.2      Profesinės etikos taryba renkama Rūmų susirinkime iš septynių narių 3 metų kadencijai. 

13.3   Profesinės etikos tarybos veiklos nuostatus tvirtina Rūmų susirinkimas. 

13.4   Profesinės etikos taryba:

13.4.1   renka iš savo tarpo Profesinės etikos  tarybos pirmininką, pirmininko pavaduotoją, sekretorių;

13.4.2   svarsto ginčytinus, su profesine etika susijusius klausimus;

13.4.3   vadovaujasi demokratijos ir viešumo principais;

13.4.4   organizuoja garbės teismus.

13.5      Už grubius Rūmų statuto ir profesinės etikos pažeidimus Profesinės etikos taryba turi teisę:

13.5.1   siūlyti Rūmų tarybai šalinti iš Rūmų narių;

13.5.2   teikti pasiūlymus dėl profesinių atestatų pripažinimo negaliojančiais;

13.5.3   taikyti kitas reglamente nustatytas įstatymams neprieštaraujančias poveikio priemones.

13.6      Etikos taryba paprasta balsų dauguma turi teisę priimti sprendimą dėl Rūmų tarybos sprendimo pašalinti Rūmų narį panaikinimo ir šio asmens narystės atstatymo Rūmuose.

14. ARCHITEKTŲ PROFESINĖS ETIKOS KODEKSO PRIĖMIMO

 IR PAKEITIMO TVARKA

14.1      Architektų profesinės etikos kodekso priėmimo, pakeitimų ir papildymų projektą parengia Rūmų profesinės etikos taryba ir jį pateikia Rūmų tarybai.

14.2      Rūmų tarybai 2/3 balsų dauguma pritarus, Architektų profesinės etikos kodekso projektas teikiamas svarstyti artimiausiam Rūmų susirinkimui.

14.3   Architektų profesinės etikos kodeksas keičiamas ir papildomas Rūmų susirinkimo nutarimu, kai tokiam projektui balsavimu pritaria ne mažiau kaip 2/3 Rūmų susirinkime dalyvaujančių nuolatinių narių.
                 15.ARCHITEKTŲ ATESTAVIMO VIDAUS TVARKOS APRAŠAS

15.1.   Architektų profesinio atestavimo komisija yra Vyriausybės ar jos įgaliotos institucijos nustatyta tvarka iš Vyriausybės įgaliotos institucijos ir Rūmų narių atstovų sudaryta nuolatinė komisija. Ši komisija Vyriausybės ar jos įgaliotos institucijos nustatyta tvarka atestuoja architektus, sustabdo atestatų galiojimą arba juos panaikina. 

15.2.   Architektų  profesinio atestavimo komisija kasmet, iki balandžio 1 dienos, Vyriausybės įgaliotai institucijai pateikia darbo ataskaitą.

15.3 Architektų atestavimo tvarką nustato Vyriausybė arba jos įgaliota institucija.

16. EKSPERTINIŲ IŠVADŲ ARCHITEKTŲ PROFESINĖS

VEIKLOS IR PROFESINĖS ETIKOS KLAUSIMAIS

RENGIMO, NAGRINĖJIMO, PRIĖMIMO

IR TEIKIMO TVARKOS APRAŠAS

16.1      Ekspertinių išvadų architektų profesinės veiklos ir profesinės etikos klausimais rengimo, nagrinėjimo, priėmimo ir teikimo tvarką reglamentuoja Profesinės etikos kodeksas ir Ekspertų tarybos nuostatai, patvirtinti Lietuvos architektų rūmų tarybos.

17.DRAUSMĖS BYLŲ DĖL PROFESINĖS ETIKOS KODEKSO

PAŽEIDIMŲ NAGRINĖJIMO TVARKA

17.1      Drausmės bylų dėl Profesinės etikos kodekso pažeidimų nagrinėjimo tvarką reglamentuoja Profesinės etikos kodeksas, patvirtintas Lietuvos architektų rūmų susirinkimo.

18. RŪMŲ REORGANIZAVIMAS IR LIKVIDAVIMAS

18.1     Rūmai reorganizuojami ir likviduojami Lietuvos Respublikos Civilinio kodekso nustatyta juridinių asmenų reorganizavimo ir likvidavimo tvarka.

18.2    Rūmai  gali būti  reorganizuoti  ir likviduoti Rūmų susirinkimo sprendimu, kuriame dalyvauja ne mažiau kaip 2/3 Rūmų narių, ir šis nutarimas turi būti priimtas balsų dauguma, ne mažesne kaip 2/3 dalyvių, arba Lietuvos Respublikos įstatymais numatytos valstybės institucijos sprendimu.

18.3    Apie Rūmų likvidavimą ar reorganizavimą  turi būti skelbiama LR Civilinio kodekso nustatyta tvarka Rūmų leidžiamame informaciniame biuletenyje ir Rūmų internetiniame puslapyje.
19. DOKUMENTŲ IR KITOS  INFORMACUOS  APIE RŪMŲ VEIKLĄ PATEIKIMAS NARIAMS

19.1      Rūmai privalo pateikti informaciją nariams bei skelbti pranešimus, laikydamiesi Lietuvos Respublikos asociacijų įstatyme ir šiame Statute  nustatytos tvarkos. Rūmų privalomi pranešimai nariams ir kitiems asmenims išsiunčiami paštu, el. paštu, ar įteikiami Rūmų skyriuose asmeniškai, pasirašytinai. Pranešimai, su kuriais be Rūmų narių turi teisę susipažinti ir kiti suinteresuoti asmenys, skelbiami  Rūmų leidžiamame informaciniame biuletenyje ir Rūmų internetiniame puslapyje.
19.2      Už informacijos savalaikį viešą paskelbimą atsako Rūmų pirmininkas.

19.3      Rūmų centrinėje buveinėje Vilniuje, Kalvarijų g. 1, ar kitais būdais turi būti sudarytos sąlygos Rūmų nariams susipažinti su kiekvienų praėjusių finansinių metų Rūmų veiklos ataskaita.

19.4      Rūmų dokumentai ar kita informacija Rūmų nariams pateikiama nemokamai.

2O. RŪMŲ STATUTO KEITIMO IR PILDYMO TVARKA

20.1      Rūmų statuto pakeitimų ir papildymų projektą parengia Rūmų pirmininkas ir jį pateikia Rūmų tarybai.

20.2      Rūmų tarybai 2/3 balsų dauguma pritarus, Statuto projektas teikiamas svarstyti artimiausiam Susirinkimui.

20.3      Rūmų Statutas keičiamas ir papildomas Rūmų susirinkimo nutarimu, kai tokiam projektui balsavimu pritaria ne mažiau kaip 2/3 Rūmų susirinkime dalyvaujančių nuolatinių narių.
20.4      Pakeitimai ir papildymai įsigalioja juos įregistravus Juridinių asmenų registre.

 Lietuvos Architektų rūmų statutas priimtas  2007 04 25 steigiamąjame susirinkime.

Rūmų Tarybos pirmininkas 


Vytautas Jurgis Dičius 



